In nomine sanctæ individuæ trinitatis, Karolus gratia Dei imperator Augustus. Si imperialis sollicitudo ea procuret quæ ad instaurationem sanctæ ecclesiæ pertinere noscuntur, sine dubio magnum imperii culminis statum preparare comprobatur et non solum in presenti stabilimento regni et imperii corroborat, sed etiam in futuro eternæ retributionis præmium sibi conciliat. Sit ergo cognitum cunctis fidelibus sanctæ Dei ecclesiæ, tam presentibus quam et futuris, quia Emmenus, venerabilis episcopus Nevernensis ecclesiæ ad nostram clementiam veniens, indicavit nobis quod monasterium in villa sancti Martini de suburbio Nevernis in Cuciaco qui est in Arvernensi comitatu fundabat, et sanctimoniales feminas divinæ militiæ famulaturas ibi constituebat. Petiit denique providens in futurum ut eisdem sanctimonialibus preceptum nostræ firmitatis concederemus, ut in eodem loco fiducialiter Deo famularentur, et nunquam ab ullo pontifice Nevernensis ecclesiæ a statu monastici ordinis evellerentur aut mutarentur, et neque alius ordo nisi sanctimonialium feminarum ibi constitueretur; dignum itaque intuentes quod poscebat consensimus precibus et voluntati ejus. Volumus itaque et per hujus precepti constitutionem roboramus ut ab hodierna die nullus ordo ecclesiasticus nisi sanctimoniales feminæ in Cuciaco villa, quæ ad sanctum Martinum de suburbio Nevernis pertinet in monasterio, quod Emmenus ibi construi jussit episcopus Deo famulari presumat, et neque ab ullo pontifice, vel ab aliqua seculari potestate dissipetur vel transmutetur Abbatissa quoque ejusdem monasterii decedente tribuimus illis et imperiali more delegavimus firmiterque concedendo indulsimus, quamcumque ex suis maluerint licentiam eligendi abbatissam. Episcopus vero Nevernensis ecclesiæ nullo modo sine consensu sanctimonialium aliam aliunde abbatissam ibi constituat nisi unam ex ipsis sororibus in invicem consentientibus. Ut autem ipsæ sanctimoniales subjectionem debere se recognoscant Nevernensi episcopo, ne aliquando velint se subtrahere a jugo et ordinatione Nevernensis ecclesiæ, constituimus consilio fidelium nostrorum ut omni anno festivitate sancti Martini in mense novembri, in censu exsolvant episcopo Nevernensi libram argenti unam; deinde per hoc preceptum institutum confirmamus et confirmando prohibemus ut decimæ nec aliquid umquam ab eis amplius exigatur preter annualem censum quem causa subjectionis decrevimus et diffinimus. Confirmanus quoque per hoc preceptum, ut nullus comes, nullus judex publicus, nullus episcopus de his quæ ad usus sanctimonialium pertinent, neque in ipso monasterio, neque alibi extra monasterium aliquid dominari per potentiam presumant, et nec ulla apposita persona, paratas nec censum, nec aliquod obsequium a sanctimonialibus exigat, sed absque ullo obstaculo impedicionis quiete vivere et secundum suum libitum ordinare et pro incolumitate regum et regni pace Deum jugiter velint et delectentur exorare, et omnia quæ ad ipsarum sanctimonialium causam pertinere videntur sub immunitate rerum sancti Cyrici, sicut in preceptis predecessorum nostrorum regum videlicet et imperatorum continetur, tali dispositione permaneant. Decrevimus denique omnimodisque vetamus et vetando firmiter prohibemus quatinus ab hodierno et in reliquum nullus ibi concursus aliorum fiat, neque etiam illic standi aut commorandi, neque confugium inibi faciendi aut mora, exceptis illis qui ad omnipotentis clementiam adorandam eumdem locum sanctum humiliter petierint, qui eisdem Deo sacratis nullam molestiam inferant. Si qui forte illud presumptive agere temptaverint, aut capite puniantur, aut tantum auri pondus prœtaxato sanctissimo loco conferant, quo tam abbatissæ quam reliquis illic Deo militantibus satisfaciant, quia nullatenus illum ad hospitale concessimus alicujus mortalis, sed ad sanctorum suffragia poscenda pro statu regni et temporis tranquillitate, et omnium christianorum salute singulariter diuturne. Et ut auctoritas hujus precepti vigeat, subtus manu propria firmavimus et anulo nostro insigniri jussimus. Signum Karoli gloriosissimi imperatoris Augusti. Amalbertus ad vicem Liuthuardi recognovi. Data XVI Kalendas septembris, anno Incarnationis domini DCCCLXXXV, indictione IIII, anno autem regni domni Karoli piissimi imperatoris Augusti in Italia V, in Francia IIII, in Gallia II. Actum Attiniaco palatio feliciter. Amen.